Viaç fra strutures che vuei no coventin plui. E nencje no esistin. Però in passât a erin un polmon economic par dut il paîs. In chest numar, incjamò cualche notazion sul edifici da Taviela, par dopo passâ a chel di Cjandit
Cheste a è la seconda puntada dal reportage començât sul numar di Nodâl
Incjemò sul mulin di Pakai
Fra imprescj che si dopravin, ai erin: il tameis (coma un crivel) par passâ la farina, la sesula di len, un casselot che al veva di tegni just 10 kg che al corispuendeva a un pesenâl masinât, al mulinâr ai restava par paia 1 kg di farina. A era la finança che a vegniva a controlâ chestas misuras. Encja la semula si la tornava. La int che a puartava il sac da masinâ dopo sal vigniva encja a toli. «Par nou al era un grant aiût il mulin ta famea – a dîs simpri la Silvia – erin vot fradis a era miseria nera e fan par ducj ma cu la farina che nus restava podevin ogni tant fâsi dôs petutas o taiadelas. Ogni tant lâ da Maria di Jan “dai Luncs” a fâsi cuei cualchi pagnoca e il rest vendi par vei una palanca in cjasa. Ma intorn dai agn ’40 gno pari (Cjecje) al veva sintût che tal nord Africa a sarès stada pussibilitât di cjatâ plui fazil il lavôr e magari furtuna. La famea a cresseva, la miseria encja, la poura da vuera si slargjava, ‘nd era za atâs fameas di clevolans partidas pal Maroc, e cussì lui cun duta la famea al è lât in Libia. Ma purtrop al era noma un sum, la realtât a era pieis di chê che a vevin lassât. Dopo apena vincjecinc dîs chi erin là jù a è scopiada la vuera, jo e gno fradi Jacum (Cacali) sin stâts rimpatriâts, al è vignût barba Nocent fint a Rimini a tolinus. Jo sei restada dongja agna Palma e Jacum cun barba Nocent fin che, circa un an e mieç dopo, dut il rest da famea al è tornât sù, al era viers il ’42. Là jù no era propit tant mâl, a contava mê mari (la Silvestra), che la tiera intor dal paîs, ai confins dal desert (si clamava Crispi), dulà che stavin, a rindeva avonda, il gran problema al era il cjalt e di conseguenza la sicitât, ma inmò pieis cuant che al rivava il ghibli, il vint dal desert, che al taponava dut fint a rivâ encja a un metro e mieç. No àn plui resistût a lunc e tornant a son tornâts a ocupâsi dal mulin e di dut ce che ai veva lassât. Guai se no vessin vût il mulin in timp di vuera, no sai propit cemût che voressin fat» a à concludût la Silvia. Si capìs che dopo la vuera cuant che si è viert il mont e tas butagas si tacava a cjatâ di dut e za pront, al à començât a calâ la dibisugne dal mulin, e nol è plui stât convenient tignîlu in pîts. Tant plui che las fias cressudas a son ladas pa lôr strada, encje il mulin cu la Silvestra e Pakai al era daventât vecjo. Al à funzionât fin a pena sore i agns ’50. dopo che Din e la Sjulinuta a àn fat dulà che al era il mulin la lôr cjasa, tas fondas da cantina a àn murât la muela granda, e intal mieç da cort cun chê piçula ai àn fat la taula che a è encjemò di testimoni.
Il mulin di Cjandit
A proposit dal pan, no ducj a vevin il forn par cueilu. Jo mi impensi chel di Marie di Jan, che a stava dongja di nou, sai che cui che al voleva fâ il pan a podeva vegni da jei, a puartavin las legnas pal fûc e cuant che la stanza a era ben cliputa a impastavin cul lavan, di solit la sera intant che al pousava l’impast a lavin tal jet, par dopo l’indoman dâ forma as pagnocas e a metevin a cuei su pal forn. Si sintiva spandi par duta la vila il profum di chel pan, e al durava a lunc cença vegni dûr, che si capìs che no si veva la fortuna di fâlu tant spes. Al era il pan di sorc, di forment, di siala, chel neri, chel mieç par sorta, chel cu las friças cuant che si copava il purcit e a Pasca cualche fuace. Marie di Jan nissun la bateva a fâ il pan plui bon di chei “di Cjandit” coma chi vin det si cjatava dongja Jerbamala, ai pîts dai Rius di Bots ta crosadice dal riu dai Cjamots che al ven jù sot Cuel Alt e chel dal Sgolvais. Al funzionave par dut il timp dal an che noi mancjava mai la âga. Se cualche volta chel di Pakai a podeva sucedi che al ves scjarsitât di âga parcè che al veva doma una presa, il mulin al stentava a zirâ, al era chel di Cjandit che al supuartava. O al ocorinça al contrari al era il mulin di Pakai che se al veva dificoltâts Cjandit lu judava.
Cui che a lavorave
Encje chest al ere ereditât par vecjo dal von Cjandit che al veva una granda passion pal so mulin tant che si veva fate encje une cjasute dongja, dulà che al podeve durmî a là sal veva da masinâ di not. Noma Milia ai mandava vie il gustâ e dut ce che a coventava pai fruts. I fîs man man che ai cresseva ai lavin a dâ una man. A vevin encja un mus par puartâ via i sacs, ai passava di cjasa in cjasa a cjapâ sù, par dopo simpri cul mus tornâ a puartâ indevûr il gjenar masinât. Imagjinaitsi il biât mussut cetant che al era tudât dai fruts che ai saltavin encja lôr su pa gropa e un viaçut sul mus al era il premi par fâ scambi di plaseuts che i fruts di Cjirulin ai fasevin a ducj i fruts dal paîs. Gno pari che al era stât simpri amî di Fredo, nol pierdeva ocasion par che lu lassasin montâ sul mus, ma al mussut forsi noi faseva cussì plasei, in fats una volta che al era via par Cjivilugn, in gropa al mus, chest al à dât un scart e lu à tirât disot, tal prât che al era un biel reticolât si era fat un slembro dongja da bocje che al à puartât il segn in vita a ricuart dal mus. La Cia a era la plui scaltra ta chest lavôr e il von la preferiva a judâlu. Una volta il mulin si era fermât di bot lant che al masinava, jout di cà, controla di là, al era dut a puest, ma nol lava. Al clama la Cia, «jout tu fruta che jo no capìs ce che al à» ai dîs il von, dopo vei ben zirât, si è inacuarte che un cjavrûl al era saltât enfra las palas da ruela dal aga, si era incjastrât e nol podeva plui saltâ fûr, al era za che al tirava i sghirets ma inmò vîf, a à pûr scuegnût lâ a toli il curtis par finîlu, e cussì liberâ las palas e encje il mulin al à tornât a funzionâ.
No dome farine
Plui o mancul al funzionava coma chel di Pakai tal masinâ, in plui, coma chi vin det, al veva von Cjandit la cjasuta cul spolert s’al si veva di scjaldâ ta stagjon freide o fâsi un got di neri tal cjalderin o la bolida tal crût freit dal invier. Però al veva encja un ata inpuartant funzion il mulin dai Cjirulins, si puartava a là a cuçâ ducj i imprescj da tai, manarias, manarins, la lada (chê par scuadrâ i lens), masancs, curtìs, fuarfis, considerant che la maiorance dai oms in chei agns ai erin boscadôrs. Di sigûr al veva il so dafâ e di granda utilitât. La muala par guçâ encja chê a zirava cul âga dal riu. Un âta testemonenance nus a puartât Pieri (Nini), fî di Din di Cjirulin, che al à cjatât un libri dal professôr Domenico Molfetta di Sudri, che al documenta i mulins da nosta cjera, e un articul al è dedicât propit a chei da Cleulas. Mi àn contât che tai paîs coma sudri o Çurçuvint dulà che il sorc al veva una biela vignuda, tal timp dal Fascio a vevin la tesara dulà che a vevin da notâ il gjenar e il peis di ce che ai masinava, e una part dopo a vevin da rindi cont, una specie di dazi su ce che ai produseva. Se ai veva la fortuna di vei buina cjera tai lôr cjamps che ur rindeva, dopo ai scuegnivin tornâ part das lôr fadias, e chest no ur sameava just. Chest plui o mancul al è dut chel che sin rivâts a meti adun, speri di no jessi lada tant lontan da veretât parcè che no è farina dal gno sac, ma di chê che mi àn contât.
(fin)
Silvia Puntel
fur_Latn fur_Latn fur_Latn fur_Latn fur_Latn fur_Latn ita_Latn fur_Latn fur_Latn fur_Latn fur_Latn nld_Latn